Ohutsuolen varjoainetutkimus lapselle

Lapsellesi on varattu ohutsuolen varjoainetutkimus eli passage. Tällä tutkimuksella selvitetään ohutsuolen toimintaa ja rakennetta. Tutkimuksessa käytetään röntgensäteilyä ja barium- tai jodivar-joainetta.

Lastenpoliklinikka ilmoittaa sinulle ajan ja ilmoittautumispaikan kutsukirjeessä. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Tutkimuksen onnistumiseksi lapsen tulee olla ravinnotta.

* Vauva (alle 1 vuotta) on **syömättä ja juomatta** vähintään yhden syöttövälin ennen kuvausta.
* Isompi lapsi on **syömättä ja juomatta** vähintään neljän (4) tunnin ajan ennen kuvausta.

Lapsella on välttämätöntä olla saattaja mukana tutkimuksessa. Saattaja ei saa olla raskaana.

Tutkimuksen suorittaminen

Tutkimus kestää 1,5 – 5 tuntia. Tutkimuksen tekee röntgenlääkäri.

Röntgenhoitaja valmistelee lapsen tutkimukseen. Paksut vaatteet riisutaan. Lapsi juo lääkärin ohjeen mukaan varjoainetta mukista itse tai avustettuna. Vauvalle varjoaine annetaan tuttipullosta. Tarvittaessa varjoaine voidaan antaa nenämahaletkun kautta. Varjoaine voidaan makeuttaa mehulla. Juotava määrä vaihtelee lapsen koon mukaan puolesta mukillisesta noin neljään mukilliseen.

Isommat lapset kuvataan tutkimuspöydällä selinmakuulla, vauvat kuvataan tutkimuskaukalossa.

Röntgenlääkäri seuraa varjoaineen etenemistä ohutsuolessa läpivalaisulla tai röntgenhoitaja ottaa kuvan lääkärin ohjeen mukaan. Röntgenhoitaja jatkaa tutkimusta ottamalla myöhäiskuvia lääkärin ohjeen mukaan. Varjoaineen kulkua ohutsuolessa seurataan, kunnes varjoaine saapuu paksusuoleen. Jos tutkimus kestää useita tunteja, lapsi saa luvan syödä välillä.

Tutkimuksen jälkeen huomioitavaa

Varjoaine poistuu normaalisti suoliston kautta. Runsas nesteen juominen nopeuttaa varjoaineen poistumista elimistöstä. Lapsi voi syödä normaalisti.

**Yhteystiedot**

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.